**NOTĂ INFORMATIVĂ**

***la proiectul hotărârii Guvernului „Cu privire la aprobarea proiectului de lege pentru modificarea unor acte legislative”***

|  |
| --- |
| 1. ***Condițiile ce au impus elaborarea proiectului de act normativ și finalitățile urmărite*** |
| Reforma administrației publice este un obiectiv prioritar asumat de Guvern în Programul de activitate pe anii 2016-2018.  O primă etapa de reformare a administrației publice a fost aprobarea de către Parlament a Listei ministerelor, prin Hotărârea nr.189/2017. Pentru realizarea acestor prevederi, Guvernul a restructurat administrația publică centrală de specialitate și a determinat domeniile de activitate a ministerelor prin aprobarea regulamentelor de organizare și funcționare a acestora.  În acest context, potrivit pct.6 subpct.8) din Regulamentul cu privire la organizarea și funcționarea Ministerului Afacerilor Interne, aprobat prin Hotărârea Guvernului nr.693/2017, acest minister asigură realizarea politicii guvernamentale în domeniul rezervelor materiale de stat și de mobilizare.  Totodată, în contextul reformei, precum și pentru asigurarea unui nivel sporit de siguranță și protecție a populației pe întreg teritoriul Republicii Moldova, prin intermediul utilizării eficiente a capacităților infrastructurii moderne a comunicațiilor electronice și asigurarea serviciilor specializate de urgență cu informațiile necesare pentru reacția promptă și adecvată se propune modificarea reglementărilor legale ce țin de organizarea şi funcționarea Serviciului național unic pentru apelurile de urgență 112. |
| 1. ***Principalele prevederi, locul actului în sistemul de acte normative, evidenţierea elementelor noi*** |
| Conform recentei restructurări a administrației publice centrale de specialitate, realizarea/elaborarea politicii de stat în domeniul rezervelor materiale de stat și de mobilizare și a politicii în domeniul gestionării crizelor și situațiilor de urgență intră în competența Ministerului Afacerilor Interne.  Astfel, modificările propuse în proiect vizează actele legislative care reglementează statutul juridic al Agenției Rezerve Materiale și al Serviciului 112 și au ca obiectiv crearea cadrul normativ necesar pentru transferarea acestor entități în sfera de competență a Ministerului Afacerilor Interne.  Potrivit Legii nr.98/2012 privind administrația publică centrală de specialitate, unul din principiile fundamentale de organizare și funcționare a administrației publice centrale de specialitate este *delimitarea funcțiilor de elaborare și de promovarea a politicilor* de funcțiile de implementare a politicilor.  Prin urmare, în domeniul rezervelor materiale de stat și de mobilizare, Ministerul Afacerilor Interne este organul central de specialitate abilitat cu funcția de elaborare și promovare a politicii, iar Agenția Rezerve Materiale ca autoritate administrativă în subordinea ministerului, va fi abilitată cu funcția de implementare acestor politici.  Prin modificările la Legea nr.589/1995 privind rezervele materiale de stat și de mobilizare, se propune utilizarea noțiunii generice de ,,autoritate responsabilă de implementarea politicilor în domeniul rezervelor materiale de stat și de mobilizare” și stabilirea competenței Guvernului de a desemna această autoritate, evitând indicarea expresă a denumirii autorității responsabile de implementare.  Astfel, utilizarea noțiunii generice, oferă dreptul Guvernului ca să decidă asupra modului organizare și funcționare a autorităților administrației publice, asigurând realizarea programului de guvernare pentru care Parlamentul ia acordat vot de încredere. Mai mult ca atît, în conformitate cu art.7 lit.e) din Legea cu privire la Guvern nr.136/2017, Guvernul este împuternicit să decidă asupra constituirii, reorganizării şi dizolvării structurilor organizaţionale din sfera de competenţă a ministerelor şi altor autorităţi administrative subordonate Guvernului.  În context, Guvernul va asigura reorganizarea prin transformare a Agenției Rezerve Materiale din autoritate administrativă centrală în subordinea acestuia în autoritate administrativă în subordinea Ministerului Afacerilor Interne.  Suplimentar, ținând cont de statutul propus Agenției Rezerve Materiale de autoritate administrativă în subordinea ministerului, precum și de prevederile art.15 alineatul (2) din Legea nr.98/2012 privind administrația publică centrală de specialitate, care expres statuează că: ,,autoritatea administrativă din subordinea ministerului este condusă de către *director*” sunt necesare de operat modificări la articolul 418 alineatul (2) din Codul contravențional și în anexa la Legea nr.245/2008 cu privire la secretul de stat. În acest context, propunem utilizarea termenului generic de ,,conducător al” cu referire la directorul Agenției Rezerve Materiale.  De asemenea, este necesar de modificat și anexa la Legea contenciosului administrativ nr.793/2000 care prevede *LISTA persoanelor oficiale de stat, exponente ale unui interes politic sau public deosebit, care sînt exceptate de la adresarea în instanţa de contencios administrativ*, prin excluderea de la pct.16 a referințelor la conducerea Agenției Rezerve Materiale. Acestă modificare este necesară în contextul în care prin reorganizarea Agenției în autoritate administrativă în subordinea ministerului, conducătorul și adjunctul conducătorului vor intra în categoria funcționarilor publici de conducere (conform art.9 alin.(1) lit.a) din legea nr.158/2008 cu privire la funcția publică și statutul funcționarului public).  Ținem să evidențiem că modificările propuse la Legea nr. nr.589/1995 se rezumă doar la intervenții legislative minime menite să asigure legalitatea funcționării acestei entități conform noului statut. În acest context, Guvernul în conformitate cu prevederile art.VI din proiect, urmează să efectueze o analiză a domeniului rezervelor de stat și de mobilizare și să înainteze Parlamentului propuneri conceptuale de perfecționare a mecanismelor funcționale, organizaționale și instituționale în acest domeniu.  De asemenea, prin proiectul de lege se propune și modificarea Legii nr. 174/2014 cu privire la organizarea şi funcționarea Serviciului național unic pentru apelurile de urgență 112, care abilitează Guvernul cu dreptul de desemnare a administratorului Serviciului 112, prin excluderea referinței exprese în lege la organul central de specialitate în *domeniul tehnologiei informaţiei şi comunicaţiilor electronice*.  Acest fapt, va permite Guvernului, prin hotărîre, să decidă asupra desemnării organului central de specialitate în subordinea căruia va funcționa Serviciul 112. |
| 1. ***Descrierea gradului de compatibilitate a prevederilor proiectului cu legislația Uniunii Europene*** |
| Prezentul proiect de nu contravine legislației Uniunii Europene. |
| 1. ***Fundamentarea economico-financiară*** |
| Implementarea prevederilor proiectului nu necesită cheltuieli financiare suplimentare din bugetul de stat. |

Director Iurie CIOCAN

al Centrului de Implementare a Reformelor